
[bookmark: _Hlk100820923]         În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, directorul executiv al Direcției Patrimoniu și Serviciul Patrimoniu, Concesionări, Închirieri, formulează următorul:

RAPORT DE SPECIALITATE
la proiectul de hotărâre privind acordarea cu titlu gratuit a dreptului de uz  către Atlantis R.PW  SRL, asupra unor suprafețe de teren situate
în municipiul Satu Mare


Prin adresa înaintată de către societatea Atlantis R.PW S.R.L., înregistrată la Primăria Municipiului Satu Mare sub nr. 51270/04.09.2026, se solicită acordul pentru ocuparea temporară a unei suprafețe de 372 mp din imobilul înscris în CF nr. 192620 Satu Mare, precum și a unei suprafețe de 64 mp din imobilul înscris în CF nr. 164100 Satu Mare.
În urma analizării extraselor de carte funciară aferente imobilelor menționate, s-a constatat că terenul înscris în CF nr. 192620 Satu Mare se află în proprietatea publică a Municipiului Satu Mare, fiind reprezentat în natură de drum de ocolire între DN 19A și DJ 194. De asemenea, terenul înscris în CF nr. 164100 Satu Mare se află în proprietatea publică a Municipiului Satu Mare, fiind reprezentat în natură de drumul de exploatare De 790.
Suprafețele de teren solicitate sunt necesare pentru realizarea lucrărilor de modernizare a LEA 110 kV Abator–Vetiș, existentă. Potrivit documentației prezentate, lucrările nu presupun realizarea unor stâlpi noi, executarea de fundații sau săpături și nici ocuparea definitivă a unor suprafețe suplimentare de teren. Totodată, lucrările nu implică modificarea traseului, a gabaritului sau a regimului de funcționare al liniei electrice existente.
Ocuparea terenurilor are caracter temporar și este necesară exclusiv pentru desfășurarea operațiunilor de tragere și întindere a conductorului/cablului, respectiv pentru amplasarea temporară a echipamentelor specifice în zona stâlpilor de ancorare ST 40 și ST 21, precum și pentru asigurarea accesului utilajelor la acești stâlpi.
Societatea Atlantis R.PW S.R.L. dezvoltă o capacitate energetică de producere a energiei electrice din surse regenerabile, respectiv Centrala Electrică Fotovoltaică (CEF) Lazuri, pentru care racordarea la Sistemul Electroenergetic Național se realizează prin Stația 110 kV Lazuri.
În vederea creării condițiilor tehnice necesare racordării noii capacități energetice, operatorul de distribuție Distribuție Energie Electrică S.A. a stabilit necesitatea executării unor lucrări de întărire a rețelei electrice, printre acestea regăsindu-se și lucrările de modernizare a LEA 110 kV Abator–Vetiș.
În susținerea solicitării, societatea a prezentat Autorizația de înființare nr. 1806/31.03.2026, emisă de Autoritatea Națională de Reglementare în Domeniul Energiei (ANRE) pentru realizarea noii capacități energetice „Centrala Electrică Fotovoltaică (CEF) Lazuri”, precum și Decizia nr. 688/31.03.2026 privind autorizația de înființare solicitată de societatea Atlantis R.PW S.R.L. pentru realizarea acestei capacități energetice.
Având în vedere natura lucrărilor, scopul acestora și necesitatea realizării condițiilor tehnice pentru racordarea la Sistemul Electroenergetic Național a noii capacități de producere a energiei electrice din surse regenerabile, lucrările proiectate prezintă un caracter de interes public.
Totodată, potrivit dispozițiilor legale aplicabile în materia energiei electrice și a gazelor naturale, titularii de licențe/autorizații beneficiază, în condițiile legii, de dreptul de uz și de servitute pentru executarea lucrărilor necesare realizării, relocării, retehnologizării sau desființării capacităților energetice, iar exercitarea dreptului de uz asupra proprietăților statului și ale unităților administrativ-teritoriale afectate de capacitățile energetice se realizează, în condițiile prevăzute de lege, cu titlu gratuit pe durata existenței acestora.
În aceste condiții, ținând seama de faptul că terenurile solicitate se află în proprietatea publică a Municipiului Satu Mare, că ocuparea acestora este temporară, strict necesară pentru executarea lucrărilor de modernizare a LEA 110 kV Abator–Vetiș și că lucrările sunt destinate asigurării condițiilor tehnice pentru racordarea noii capacități energetice CEF Lazuri la Sistemul Electroenergetic Național, se propune acordarea dreptului de ocupare temporară, cu titlu gratuit, a suprafeței de 372 mp din imobilul înscris în CF nr. 192620 Satu Mare și a suprafeței de 64 mp din imobilul înscris în CF nr. 164100 Satu Mare, în condițiile și pe durata necesare executării lucrărilor.
Ocuparea temporară a terenurilor se va realiza cu respectarea destinației acestora, a normelor privind circulația și exploatarea drumurilor, precum și a tuturor obligațiilor legale incidente, urmând ca, la finalizarea lucrărilor, terenurile să fie eliberate și readuse la starea corespunzătoare utilizării lor.
Față de cele expuse mai sus, raportat și prevederile art. 129 alin.(2) lit. c) din  O.U.G nr.57/2019 privind Codul Administrativ, cu modificările și completările ulterioare, potrivit cărora consiliul local are atribuții privind administrarea domeniului public/privat al Municipiului, înaintăm Consiliului Local al Municipiului Satu Mare prezentul proiect de hotărâre cu propunere de aprobare.  





                             Director executiv 				Şef serviciu

